CELEX: 52021DP0059
Language: el
Date: 2021-03-09 00:00:00
Title: Απόφαση του Ευρωπαϊκού Κοινοβουλίου της 9ης Μαρτίου 2021 σχετικά με την αίτηση άρσης της ασυλίας του Carles Puigdemont i Casamajó (2020/2024(IMM))

24.11.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 474/156
            
         
      P9_TA(2021)0059
      Αίτηση άρσης της ασυλίας του Carles Puigdemont i Casamajó
      Απόφαση του Ευρωπαϊκού Κοινοβουλίου της 9ης Μαρτίου 2021 σχετικά με την αίτηση άρσης της ασυλίας του Carles Puigdemont i Casamajó (2020/2024(IMM))
      (2021/C 474/17)
      
         Το Ευρωπαϊκό Κοινοβούλιο,
      
                  —
               
               
                  έχοντας υπόψη την αίτηση άρσης της ασυλίας που παρελήφθη στις 13 Ιανουαρίου 2020, διαβιβάστηκε από τον πρόεδρο του ισπανικού Tribunal Supremo (Ανώτατο Δικαστήριο) και υποβλήθηκε από τον πρόεδρο του δεύτερου τμήματος του ισπανικού Tribunal Supremo σε συνάρτηση με την ειδική διαδικασία αριθ. 3/20907/2017 στις 10 Ιανουαρίου 2020· έχοντας υπόψη την ανακοίνωση της εν λόγω αίτησης άρσης της ασυλίας στην Ολομέλεια στις 16 Ιανουαρίου 2020,
               
            
                  —
               
               
                  έχοντας ακούσει τον Carles Puigdemont i Casamajó σύμφωνα με το άρθρο 9 παράγραφος 6 του Κανονισμού του,
               
            
                  —
               
               
                  έχοντας υπόψη τα άρθρα 8 και 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της Πράξης της 20ής Σεπτεμβρίου 1976 περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία,
               
            
                  —
               
               
                  έχοντας υπόψη τις αποφάσεις που εξέδωσε το Δικαστήριο της Ευρωπαϊκής Ένωσης στις 21 Οκτωβρίου 2008, 19 Μαρτίου 2010, 6 Σεπτεμβρίου 2011, 17 Ιανουαρίου 2013 και 19 Δεκεμβρίου 2019 (1),
               
            
                  —
               
               
                  έχοντας υπόψη την απόφαση της ισπανικής Junta Electoral Central (Κεντρική Εκλογική Επιτροπή), της 13ης Ιουνίου 2019 (2),
               
            
                  —
               
               
                  έχοντας υπόψη την ανακοίνωση που έγινε στην Ολομέλεια στις 13 Ιανουαρίου 2020, σύμφωνα με την οποία, σε συνέχεια της απόφασης του Δικαστηρίου της Ευρωπαϊκής Ένωσης της 19ης Δεκεμβρίου 2019, το Κοινοβούλιο έλαβε γνώση της εκλογής του Carles Puigdemont i Casamajó ως βουλευτή του Ευρωπαϊκού Κοινοβουλίου από 2ας Ιουλίου 2019,
               
            
                  —
               
               
                  έχοντας υπόψη το άρθρο 71 παράγραφοι 1 και 2 του ισπανικού Συντάγματος,
               
            
                  —
               
               
                  έχοντας υπόψη το άρθρο 5 παράγραφος 2, το άρθρο 6 παράγραφος 1 και το άρθρο 9 του Κανονισμού του,
               
            
                  —
               
               
                  έχοντας υπόψη την έκθεση της Επιτροπής Νομικών Θεμάτων (A9-0020/2021),
               
            
                  Α.
               
               
                  λαμβάνοντας υπόψη ότι ο πρόεδρος του δεύτερου τμήματος του ισπανικού Tribunal Supremo ζήτησε την άρση της ασυλίας του Carles Puigdemont i Casamajó, βουλευτή του Ευρωπαϊκού Κοινοβουλίου, σύμφωνα με το άρθρο 9 παράγραφος 1 στοιχείο β) του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, σε συνάρτηση με την ειδική διαδικασία αριθ. 3/20907/2017 — την ποινική διαδικασία για το εικαζόμενο αδίκημα της στάσης, όπως προβλέπεται στα άρθρα 544 και 545 του ισπανικού ποινικού κώδικα, καθώς και για το αδίκημα της κατάχρησης δημόσιων πόρων, όπως προβλέπεται στο άρθρο 432 σε συνδυασμό με το άρθρο 252 του ισπανικού ποινικού κώδικα·
               
            
                  Β.
               
               
                  λαμβάνοντας υπόψη ότι οι πράξεις για τις οποίες ασκήθηκε ποινική δίωξη φέρεται να διαπράχθηκαν το 2017· λαμβάνοντας υπόψη ότι η απόφαση περί παραπομπής στην εν λόγω υπόθεση εκδόθηκε στις 21 Μαρτίου 2018 και επιβεβαιώθηκε με μεταγενέστερες αποφάσεις απόρριψης προσφυγών· λαμβάνοντας υπόψη ότι η έρευνα περατώθηκε με απόφαση της 9ης Ιουλίου 2018, η οποία επιβεβαιώθηκε ως οριστική στις 25 Οκτωβρίου 2018· λαμβάνοντας υπόψη ότι, με απόφαση της 9ης Ιουλίου 2018, ο Carles Puigdemont i Casamajó κατηγορήθηκε, μεταξύ άλλων, για ασέβεια προς το δικαστήριο και αποφασίστηκε να ανασταλεί η διαδικασία κατά του ιδίου και άλλων προσώπων έως ότου εντοπιστούν·
               
            
                  Γ.
               
               
                  λαμβάνοντας υπόψη ότι, σε συνέχεια της απόφασης του Δικαστηρίου της Ευρωπαϊκής Ένωσης της 19ης Δεκεμβρίου 2019, το Κοινοβούλιο έλαβε γνώση της εκλογής του Carles Puigdemont i Casamajó ως βουλευτή του Ευρωπαϊκού Κοινοβουλίου από 2ας Ιουλίου 2019·
               
            
                  Δ.
               
               
                  λαμβάνοντας υπόψη ότι η ιδιότητα του βουλευτή του Ευρωπαϊκού Κοινοβουλίου αποκτήθηκε από 13ης Ιουνίου 2019· λαμβάνοντας υπόψη ότι, ως εκ τούτου, η αίτηση άρσης της ασυλίας αφορά γεγονότα και διώξεις που προηγούνται της απόκτησης της ιδιότητας του βουλευτή, και, επομένως, της ασυλίας του ως βουλευτή του Ευρωπαϊκού Κοινοβουλίου·
               
            
                  Ε.
               
               
                  λαμβάνοντας υπόψη ότι η Επιτροπή Νομικών Θεμάτων έλαβε υπό σημείωση τα έγγραφα που υποβλήθηκαν στα μέλη της από τον Carles Puigdemont i Casamajó σύμφωνα με το άρθρο 9 παράγραφος 6 του Κανονισμού και τα οποία ο ίδιος θεωρεί σημαντικά για τη διαδικασία·
               
            
                  ΣΤ.
               
               
                  λαμβάνοντας υπόψη ότι εναπόκειται στις αρχές των κρατών μελών αποφασίζουν σχετικά με την καταλληλότητα των δικαστικών διαδικασιών·
               
            
                  Ζ.
               
               
                  λαμβάνοντας υπόψη ότι δεν εναπόκειται στο Ευρωπαϊκό Κοινοβούλιο να θέτει εν αμφιβόλω τα πλεονεκτήματα των εθνικών νομικών και δικαστικών συστημάτων·
               
            
                  Η.
               
               
                  λαμβάνοντας υπόψη ότι το Ευρωπαϊκό Κοινοβούλιο δεν έχει αρμοδιότητα να αξιολογήσει ή να αμφισβητήσει τη δικαιοδοσία των εθνικών δικαστικών αρχών που είναι αρμόδιες για τις υπό εξέταση ποινικές διαδικασίες·
               
            
                  Θ.
               
               
                  λαμβάνοντας υπόψη ότι, σύμφωνα με την ισπανική νομοθεσία, όπως ερμηνεύεται από τα εθνικά δικαστήρια και όπως κοινοποιήθηκε στο Κοινοβούλιο από το εν λόγω κράτος μέλος, το δεύτερο ποινικό τμήμα του ισπανικού Tribunal Supremo είναι η αρμόδια αρχή για να ζητήσει την άρση της ασυλίας βουλευτή του Ευρωπαϊκού Κοινοβουλίου·
               
            
                  Ι.
               
               
                  λαμβάνοντας υπόψη ότι η δίωξη δεν αφορά γνώμη εκφρασθείσα ή ψήφο δοθείσα κατά την άσκηση των καθηκόντων του εν λόγω βουλευτή του Ευρωπαϊκού Κοινοβουλίου υπό την έννοια του άρθρου 8 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης·
               
            
                  ΙΑ.
               
               
                  λαμβάνοντας υπόψη ότι το άρθρο 9 παράγραφος 1 στοιχείο α) του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης ορίζει ότι οι βουλευτές του Ευρωπαϊκού Κοινοβουλίου απολαύουν, εντός της επικρατείας των κρατών τους, των ασυλιών που αναγνωρίζονται στα μέλη του Κοινοβουλίου της χώρας τους·
               
            
                  ΙΒ.
               
               
                  λαμβάνοντας υπόψη ότι το άρθρο 71 παράγραφοι 1 και 2 του ισπανικού Συντάγματος προβλέπει ότι:
                  
                              «1.
                           
                           
                              
                                 Οι βουλευτές και οι γερουσιαστές δεν διώκονται ποινικώς για τις απόψεις που εκφράζουν κατά την άσκηση των καθηκόντων τους.
                              
                           
                        
                              2.
                           
                           
                              
                                 Κατά τη διάρκεια της θητείας τους, οι βουλευτές και οι γερουσιαστές απολαύουν επίσης ασυλίας και μπορούν να συλληφθούν μόνο σε περίπτωση αυτόφωρου εγκλήματος. Δεν μπορούν να τους απαγγελθούν κατηγορίες ούτε να ασκηθεί δίωξη κατ’ αυτών χωρίς προηγούμενη άδεια του αντίστοιχου νομοθετικού σώματος.»·
                              
                           
                        
            
                  ΙΓ.
               
               
                  λαμβάνοντας υπόψη ότι, όσον αφορά την εφαρμογή του άρθρου 71 του ισπανικού Συντάγματος και, ειδικότερα, το στάδιο της διαδικασίας από το οποίο και έπειτα δεν είναι απαραίτητο να ζητηθεί κοινοβουλευτική άδεια για τη διεξαγωγή ποινικής διαδικασίας κατά κατηγορουμένου που αποκτά την ιδιότητα του βουλευτή, από την αίτηση άρσης της ασυλίας προκύπτει ότι τούτη δεν είναι απαραίτητη σε περιπτώσεις κατά τις οποίες η ιδιότητα του βουλευτή αποκτάται ενόσω βρίσκεται ήδη σε εξέλιξη μια δίκη ή σε περιπτώσεις κατά τις οποίες βουλευτής αναλαμβάνει καθήκοντα μετά από την επίσημη άσκηση δίωξης· λαμβάνοντας υπόψη ότι, ως εκ τούτου, δεν είναι απαραίτητο να ζητηθεί άρση της ασυλίας σύμφωνα με το άρθρο 9 παράγραφος 1 στοιχείο α) του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης προκειμένου να ληφθούν μέτρα στο έδαφος της Ισπανίας·
               
            
                  ΙΔ.
               
               
                  λαμβάνοντας υπόψη ότι δεν εναπόκειται στο Ευρωπαϊκό Κοινοβούλιο να ερμηνεύει τους εθνικούς κανόνες περί προνομίων και ασυλιών των βουλευτών του Κοινοβουλίου·
               
            
                  ΙΕ.
               
               
                  λαμβάνοντας υπόψη ότι το άρθρο 9 παράγραφος 1 στοιχείο β) του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης ορίζει ότι οι βουλευτές του Ευρωπαϊκού Κοινοβουλίου απολαύουν, εντός της επικρατείας άλλων κρατών μελών, της εξαίρεσης από κάθε μέτρο κράτησης και κάθε δικαστική δίωξη·
               
            
                  ΙΣΤ.
               
               
                  λαμβάνοντας υπόψη ότι, στις 14 Οκτωβρίου 2019, το δεύτερο τμήμα του ισπανικού Tribunal Supremo, προκειμένου να διεξαχθεί δεόντως ποινική διαδικασία, διέταξε να εκδοθεί: εθνικό ένταλμα σύλληψης, ευρωπαϊκό ένταλμα σύλληψης ή διεθνές ένταλμα σύλληψης με σκοπό την έκδοση του Carles Puigdemont i Casamajó, ο οποίος επιβεβαιώθηκε ότι διέπραξε ασέβεια προς το δικαστήριο· λαμβάνοντας υπόψη ότι, όπως εξηγείται στην αίτηση άρσης της ασυλίας, στις 10 Ιανουαρίου 2020 απορρίφθηκε προσφυγή κατά της απόφασης αυτής όσον αφορά την ανάκληση των σχετικών εθνικών ενταλμάτων έρευνας, σύλληψης και κράτησης, καθώς και των διεθνών και ευρωπαϊκών ενταλμάτων σύλληψης, ενώ τούτη έγινε δεκτή στο μέτρο που αφορούσε τη διάταξη της 14ης Οκτωβρίου 2019 και την απόφαση της 18ης Οκτωβρίου 2018, σύμφωνα με την ερμηνεία του ΔΕΕ στην απόφασή του της 19ης Δεκεμβρίου 2019, με την οποία αναγνωρίστηκαν τα προνόμια και οι ασυλίες του προσφεύγοντος βάσει του άρθρου 9 του Πρωτοκόλλου αριθ. 7 της Συνθήκης για τη λειτουργία της Ευρωπαϊκής Ένωσης, υπό την ιδιότητά του ως βουλευτή του Ευρωπαϊκού Κοινοβουλίου, ενώ αποφασίστηκε επίσης να ζητηθεί από το Ευρωπαϊκό Κοινοβούλιο να άρει την ασυλία του Carles Puigdemont i Casamajó, προκειμένου να εκτελεστεί το ευρωπαϊκό ένταλμα σύλληψης που είχε εκδοθεί, και να ενημερωθεί σχετικά η εκτελεστική αρχή του Βελγίου·
               
            
                  ΙΖ.
               
               
                  λαμβάνοντας υπόψη ότι, σύμφωνα με το άρθρο 9 παράγραφος 8 του Κανονισμού, η Επιτροπή Νομικών Θεμάτων δεν αποφαίνεται σε καμία περίπτωση για την ενοχή ή μη βουλευτών ούτε για το σκόπιμο ή μη της ποινικής δίωξης για την έκφραση γνώμης ή τις πράξεις που τους καταλογίζονται, ακόμη και στις περιπτώσεις κατά τις οποίες η εξέταση του αιτήματος παρέχει στην επιτροπή εμπεριστατωμένες πληροφορίες για την υπόθεση·
               
            
                  ΙΗ.
               
               
                  λαμβάνοντας υπόψη ότι, σύμφωνα με το άρθρο 5 παράγραφος 2 του Κανονισμού, η ασυλία δεν αποτελεί προσωπικό προνόμιο των βουλευτών, αλλά εγγύηση της ανεξαρτησίας του Κοινοβουλίου στο σύνολό του και των βουλευτών του·
               
            
                  ΙΘ.
               
               
                  λαμβάνοντας υπόψη ότι σκοπός της ασυλίας είναι να προστατεύονται το Κοινοβούλιο και τα μέλη του από δικαστικές διαδικασίες που σχετίζονται με δραστηριότητες που αυτά ασκούν κατά την επιτέλεση των κοινοβουλευτικών τους καθηκόντων και είναι άρρηκτα συνδεδεμένες με τις δραστηριότητες αυτές·
               
            
                  Κ.
               
               
                  λαμβάνοντας υπόψη ότι είναι σαφές ότι η κατηγορία δεν σχετίζεται με την ιδιότητα του Carles Puigdemont i Casamajó ως βουλευτή του Ευρωπαϊκού Κοινοβουλίου, αλλά με το προηγούμενο αξίωμά του ως προέδρου της Generalitat (κυβέρνησης) της Καταλονίας·
               
            
                  ΚΑ.
               
               
                  λαμβάνοντας υπόψη ότι ο Carles Puigdemont i Casamajó είναι ένα από τα άτομα μιας ομάδας που βρίσκονται σε παρόμοια κατάσταση δίωξης και κατηγορούνται για τα εν λόγω αδικήματα, με μόνη διαφορά ότι τούτος απολαύει επί του παρόντος ασυλίας ως βουλευτής του Ευρωπαϊκού Κοινοβουλίου· λαμβάνοντας υπόψη ότι, ως εκ τούτου, πρέπει να ληφθεί υπόψη ότι ο Carles Puigdemont i Casamajó δεν είναι το μόνο πρόσωπο που διώκεται στη συγκεκριμένη περίπτωση·
               
            
                  ΚΒ.
               
               
                  λαμβάνοντας υπόψη ότι τα περιστατικά που θεμελιώνουν το αξιόποινο των πράξεων διαπράχθηκαν το 2017 και ότι η ποινική διαδικασία κατά του Carles Puigdemont i Casamajó κινήθηκε το 2018· λαμβάνοντας υπόψη ότι, σε αυτή τη βάση, δεν μπορεί να υποστηριχθεί ότι οι δικαστικές διαδικασίες κινήθηκαν με σκοπό να παρεμποδίσουν τη μελλοντική πολιτική δραστηριότητα του Carles Puigdemont i Casamajó ως βουλευτή του Ευρωπαϊκού Κοινοβουλίου, εφόσον εκείνη τη στιγμή η ιδιότητα του βουλευτή του Ευρωπαϊκού Κοινοβουλίου δεν αποτελούσε παρά υποθετικό σενάριο στο μέλλον·
               
            
                  ΚΓ.
               
               
                  λαμβάνοντας υπόψη ότι, στην προκειμένη περίπτωση, το Κοινοβούλιο δεν διαπίστωσε ότι υπάρχουν αποδεικτικά στοιχεία περί «fumus persecutionis» (μεροληπτικής δίωξης), από τα οποία να προκύπτει ότι η εν λόγω δικαστική διαδικασία ασκήθηκε με σκοπό να παρακωλυθεί η πολιτική δραστηριότητα του βουλευτή, και επομένως να υποστεί πλήγμα το Ευρωπαϊκό Κοινοβούλιο·
               
            
               
                  1.
               
               
                  αποφασίζει να άρει την ασυλία του Carles Puigdemont i Casamajó δυνάμει του άρθρου 9 παράγραφος 1 στοιχείο β) του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης·
               
            
               
                  2.
               
               
                  αναθέτει στον Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στις αρμόδιες αρχές της Ισπανίας και στον Carles Puigdemont i Casamajó.
               
            
         (1)  Απόφαση του Δικαστηρίου, της 21ης Οκτωβρίου 2008, στις συνεκδικασθείσες υποθέσεις C-200/07 και C-201/07, Marra κατά De Gregorio και Clemente, ECLI:EU:C:2008:579· απόφαση του Γενικού Δικαστηρίου, της 19ης Μαρτίου 2010, στην υπόθεση T-42/06, Gollnisch κατά Κοινοβουλίου, ECLI:EU:T:2010:102· απόφαση του Δικαστηρίου, της 6ης Σεπτεμβρίου 2011, στην υπόθεση C-163/10, Patriciello, ECLI: EU:C:2011:543· απόφαση του Γενικού Δικαστηρίου, της 17ης Ιανουαρίου 2013, Gollnisch κατά Κοινοβουλίου, T-346/11 και T-347/11, ECLI:EU:T:2013:23· απόφαση του Δικαστηρίου, της 19ης Δεκεμβρίου 2019, Junqueras Vies, C-502/19, ECLI:EU:C:2019:1115.
      
         (2)  Boletín Oficial del Estado, αριθ. 142, 14 Ιουνίου 2019, σ. 62477-62478.